Sommige Saldanhabaaiers steun wél KarpowershipVerskeie inwoners van Saldanhabaai het hul steun aan die Karpowership-ooreenkoms gegee. (Foto: Ashraf Hendricks/GroundUp) Deur Liezl Human, GroundUp Verskeie inwoners van Saldanhabaai het by ŉ openbare vergadering op die dorp, wat as deel van Karpowership se regulatoriese vereistes gehou moes word, hul steun vir die omstrede kragopwekkingsprojek gegee, ten spyte van omgewingsgroepe se teenkanting teen die ooreenkoms. Karpowership bedryf kragskepe – letterlik skepe waarop krag opgewek word – wat fossielbrandstowwe gebruik om elektrisiteit op te wek. “Ons steun die projek,” sê Samuel Moorkroof, wat namens die West Coast Black Business Alliance gepraat het. Moorkroof het gesê luidens sommige mediaberigte is die inwoners van Saldanhabaai in die geheel teen die ooreenkoms gekant, maar dat dit nie die geval is nie. Hy sê talle mense steun dit. GroundUp het die openbare vergadering bygewoon wat vroeër vandeesmaand op Saldanhabaai gehou is. Sowat 50 mense, onder wie verteenwoordigers van plaaslike sakeondernemings en vissery-organisasies, het die vergadering bygewoon en die meeste van hulle het die Karpowership-ooreenkoms gesteun. Een man by die vergadering het gesê hy is nie ten gunste daarvan nie. In Maart verlede jaar is drie Karpowership-skepe, wat by Saldanhabaai, Coega en Richardsbaai gesetel sou word, aangewys as deel van die agt voorkeurbieërs ingevolge die departement van minerale hulpbronne en energie se risiko-verligtingsprogram vir kragverkryging by onafhanklike kragprodusente (RMIPPPP). Die 20 jaar lange ooreenkoms is sowat R200 miljoen werd. In Junie verlede jaar het die departement van bosbou, visserye en omgewingsake egter Karpowership se aanvanklike omgewingsimpakstudies afgekeur. Een van die kragskepe in Karpowership se vloot. (Foto: Karpowership) Ondersoeke deur amaBhungane het in Mei verlede jaar daarop gedui dat die tenderproses ten gunste van Karpowership bewimpel is en verskeie ander beweerde ongerymdhede is ook uitgewys. In Januarie vanjaar het een van Karpowership se mededingers die maatskappy se aanstelling onsuksesvol in die hof betwis. Verskeie van die inwoners wat ten gunste van die ooreenkoms was, het opgemerk dat werkloosheid en armoede wydverspreid is en dat die uitwerking van beurtkrag dié probleme vererger. Saldanhabaai is die plaaslike munisipaliteit met die hoogste werkloosheidskoers in die Weskusdistrik, ten spyte daarvan dat hy die meeste tot die BBP bydra. Openbare vergaderings is ook vroeër op Richardsbaai en Ngqura gehou. Dit was Karpowership se tweede poging om die vergaderings te hou, nadat die aanvanklike studies afgekeur is. Die departement van bosbou, visserye en omgewingsake het bevind daar was “beduidende gapings en beperkings” in die aanvanklike omgewingsimpakstudie, dat behoorlike beraadslaging nie plaasgevind het nie en dat ŉ onderwatergeraas-impakstudie ontbreek. Karpowership het die omgewingsimpakstudie-proses herhaal en dit het die onlangse openbare vergaderings ingesluit. The Green Connection, ŉ omgewingsgroep, het die vergadering gekritiseer en voer aan Karpowership het nie vissers in die gebied direk gekontak om ŉ geskikte tyd vir vergaderings te vind nie. Die organisasie het nie die vergadering bygewoon nie. Karpowership se skeepswerf in Yalova, Turkye. (Foto: Ozan Kose/AFP) Intussen blyk dit dat die vissersgemeenskap verdeeld is oor die Karpowership op Saldanhabaai. Charlton Swiegelaar, sekretaris van die Suid-Afrikaanse Pelagiese Vissersunie sê beurtkrag eis ŉ groot tol. “Die ekonomiese voordele wat gepaardgaan met ŉ projek so groot soos hierdie een, sal beteken ons kan op ons voete kom. Ons gemeenskappe kry swaar en het geleenthede nodig wat hulle kan help om werk te kry en geld te verdien,” sê Swiegelaar. Hy sê Karpowership het aan besorgde vissers verduidelik watter uitwerking die skepe op mariene lewe sal hê en dat hulle seker is dat vissers se inkomstebron beskerm sal word. Paulina Mali, van die Saldanhabaaise Vereniging vir Swart Sakevroue, het ook die organisasie se steun aan Karpowership gegee. “Hoekom kan Karpowership nie hier wees nie? Minstens gaan ons dan elektrisiteit hê,” het sy na afloop van die vergadering gesê. Nkululeko Dhlamini, Karpowership se woordvoerder, sê 1 525 werksgeleenthede sal tydens die konstruksiefase geskep word en nog 240 voltydse werksgeleenthede daarna. In die geheel sal die drie kragskepe 1 220 MW tot die netwerk voeg. Karpowership sal ook R27,7 miljoen aan vaardigheidsontwikkeling op Saldanhabaai toewys, met die bedoeling om “verhoogde plaaslike indiensneming te verseker”. Karpowership bied ŉ oplossing wat beurtkrag gaan help verlig en werksgeleenthede vir kusgemeenskappe sal skep, sê Dhlamini. Die spertyd vir openbare kommentaar is 13 Desember, waarna die departement oor goedkeuring sal besluit.